**Y Pasg**

*(Mae croeso i chi addasu’r dafodiaith a’r eirfa i siwtio’ch plant a’ch cynulleidfa ar yr amod eich bod yn cadw’n ffyddlon at brif neges y darn).*

*Adnoddau: Mae sleidiau Ppt wedi eu paratoi i gyd-fynd â’r gwaith. Bydd angen taflunydd a sgrin).*

**Sleid 1: Teitl – Y Pasg**

Croes i Wasanaeth y Pasg yma yn……………………….

Rydyn ni’n falch iawn o gael eich cwmni chi i ddathlu gyda ni.

Mae’r Pasg yn amser i ddathlu. Mae’r Gaeaf wedi mynd heibio a’r Gwanwyn wedi cyrraedd.

Ers wythnosau bellach rydyn ni’n gweld arwyddion o fywyd newydd.

Fe welwn ni ŵyn yn y caeau, dail gwyrdd ar y coed a blodau o bob math yn dechrau ymddangos.

**Sleid 2: Wyau Pasg**

Wrth gwrs rydyn ni’r plant yn meddwl am wyau Pasg yr adeg yma o’r flwyddyn!

Dyma wyau Pasg arbennig iawn (*cyfeirio at y sgrin*). Wyau Pasg sy’n dweud wrth bobl am wir ystyr y Pasg Cristnogol.

**Sleid 3.**

Mae’r wyau yn rhai Masnach Deg (*Fairtrade*) sy’n golygu bod y ffermwyr oedd yn tyfu a hel y ffa coco i wneud y siocled yn cael pris teg am eu gwaith.

Mae’r ffermwyr wedyn yn gallu gyrru eu plant i’r ysgol a chael bywyd gwell i’w teuluoedd.

Hefyd, am bob wy sy’n cael ei werthu mae arian yn cael ei roi at elusen arbennig – Elusen Funzi-Bodo

**Sleid 4: Map yn dangos Funzi a Bodo**

Pentrefi bach yn Kenya ydy Funzi a Bodo.

Maen nhw’n brin iawn o bethau sylfaenol bywyd, gan gynnwys dŵr glân a thoiledau.

**Sleid 5: Helpu pobl Funzi a Bodo**

Mae'r elusen yn helpu i dalu am addysg a hyfforddiant yno, yn gofalu am bobl sâl ac anabl, ac yn helpu teuluoedd i ddechrau busnesau bach.

**Sleid 6: Wyau Pasg**

Dyma wyau siocled sy’n gwneud llawer o ddaioni!

Rydyn ni’n hoffi derbyn wyau siocled.

Rydyn ni’n hoffi bwyta siocled!

Ac rydyn ni’n hoffi derbyn anrhegion – felly mae’r Pasg yn adeg braf iawn o’r flwyddyn i ni (y plant).

**Sleid 7: Pobl sy’n ein caru**

Pobl sy’n ein caru ni sy’n rhoi wyau Pasg i ni. Dad a mam, taid a nain/tad-cu a mam-gu. (Efallai gall y plant enwi rhai o’r bobl sy’n rhoi wyau iddyn nhw- Anti Joyce, Wncwl John ayb.)

Felly mae wyau Pasg yn anrhegion braf i’w derbyn – yn enwedig y rhain (*cyfeirio at y sgrin*), gan eu bod yn helpu pobl ar hyd a lled y byd.

Dyma Wyau Pasg da – rhai sy’n atgoffa ni am gariad ein teuluoedd a charedigrwydd pobl yn rhoi arian i helpu eraill.

A dyma beth yw neges y Pasg hefyd – neges am gariad Duw aton ni ac am rodd arbennig ganddo i bobl y byd.

**Sleid 8: Sul y Blodau**

Ar Sul y Blodau, wythnos cyn Sul y Pasg, rydyn ni’n cofio am Iesu yn cyrraedd Jerwsalem yn marchogaeth ar gefn asyn.

Roedd y dorf yn hapus iawn i’w weld. Roedden nhw’n meddwl ei fod yn frenin ac fe roedden nhw’n gweiddi,

*“Mae'r Brenin sy'n dod i gynrychioli'r Arglwydd wedi'i fendithio'n fawr!”*

*“Heddwch yn y nefoedd a chlod i Dduw yn y goruchaf!”*

 *“Hosanna! Clod i Fab Dafydd!”*

Wrth iddo fynd yn ei flaen, dyma’r bobl yn rhoi eu cotiau fel carped ar y ffordd a gosod dail palmwydd ar y llawr o’i flaen.

**Sleid 9: Iesu’n gweddïo yng Ngardd Gethsemane**

Ar y nos Iau ganlynol, roedd Iesu yn gweddïo yng Ngardd Gethsemane.

Roedd o’n gwybod bod rhywbeth dychrynllyd iawn am ddigwydd iddo.

Roedd o’n gweddïo ar Dduw er mwyn iddo gael nerth i ddal ati a gwneud yr hyn oedd rhaid iddo ei wneud.

**Sleid 10: Pedr yn torri clust Malchus**

Daeth milwyr i’r ardd i arestio Iesu. Gwylltiodd Pedr, un o ffrindiau Iesu, pan welodd beth oedd yn digwydd.

Tynnodd ei gyllell o’i boced a thorri clust un o’r dynion i ffwrdd.

Dwedodd Iesu, “Cadw dy gleddyf! Wyt ti'n meddwl mod i ddim yn barod i ddioddef, ac yfed o'r cwpan chwerw mae'r Tad wedi'i roi i mi?”

Doedd Iesu ddim eisiau i neb gael anaf. Roedd o’n gwybod bod cael ei arestio yn rhan o gynllun Duw ar ei gyfer.

**Sleid 11: Arwain Iesu i dŷ Caiaffas**

Aeth y milwyr ag e i dŷ Caiaffas y Prif Offeiriad ac i bencadlys Peilat, y llywodraethwr Rhufeinig.

**Sleid 12: Iesu’n sefyll ei brawf**

Er bod Iesu heb wneud dim byd o’i le fe ddwedwyd celwydd mawr amdano.

Roedd yr arweinwyr Iddewig eisiau ei ladd.

Roedden nhw’n genfigennus ohono am fod y bobl yn ei hoffi ac yn gwrando arno’n dysgu am Dduw.

**Sleid 13: O flaen Peilat**

Roedd Peilat yn gwybod bod Iesu’n gwbl ddieuog. Dwedodd, *“Dw i ddim yn ei gael yn euog o unrhyw drosedd.”*

Dwedodd Peilat wrth y dorf a’r arweinwyr Iddewig,

“Mae'n arferiad i mi ryddhau un carcharor i chi adeg y Pasg. Ydych chi eisiau i mi ryddhau hwn, ‛Brenin yr Iddewon‛?”

“Na!” medden nhw, gan weiddi eto, “Dim hwn. Barabbas dŷn ni eisiau!”

Terfysgwr a llofrudd oedd Barabbas ac roedd e yn y carchar.

**Sleid 14: Chwipio Iesu**

Felly dyma Peilat yn gorchymyn i Iesu gael ei chwipio.

Dyma'r milwyr yn plethu drain i wneud coron i'w rhoi am ei ben, a gwisgo clogyn porffor amdano ac wedyn dyma nhw’n ei daro ar ei wyneb.

Yna aeth Peilat allan eto a dweud wrth y dyrfa, “Dw i'n dod ag e allan eto, i chi wybod mod i **ddim** yn ei gael e'n euog o unrhyw drosedd.”

Daeth Iesu allan yn gwisgo'r goron ddrain a'r clogyn porffor, ac meddai Peilat wrthyn nhw, “Edrychwch, dyma'r dyn!”

Y foment y gwelodd y prif offeiriaid a'u swyddogion e, dyma nhw'n dechrau gweiddi, “Croeshoelia fe! Croeshoelia fe!”

**Sleid 15: Croeshoelio Iesu**

Yn y diwedd dyma Peilat yn gadael iddyn nhw gael eu ffordd, ac yn rhoi Iesu i'w groeshoelio.

Aeth allan, yn cario'i groes, i'r lle sy'n cael ei alw Lle y Benglog (‛Golgotha‛ yn Hebraeg).

**Sleid 16: Chwipio Iesu**

Yno, dyma nhw'n hoelio Iesu ar groes, a dau arall hefyd – un bob ochr iddo, a Iesu yn y canol. Roedd ffrindiau Iesu yn drist iawn.

Yn union cyn iddo farw dywedodd Iesu, ‘Gorffennwyd’.

Yna, dyma un o'r milwyr yn trywanu Iesu yn ei ochr gyda gwaywffon, a dyma ddŵr a gwaed yn llifo allan.

**Sleid 17: Claddu Iesu**

Dyma rhai o ffrindiau Iesu yn cymryd ei gorff, yn ei lapio mewn llieiniau ac yn ei osod mewn bedd wedi naddu yn y graig.

**Sleid 18: Claddu Iesu**

Roedd Iesu wedi dweud y byddai’n dod yn ôl yn fyw ymhen dau ddiwrnod, ac roedd yr arweinwyr Iddewig yn poeni am hyn. Fe aethon nhw at Peilat a gofyn am help.

Cymerwch filwyr,” meddai Peilat, “ac ewch i wneud y bedd mor ddiogel ag y gallwch chi.”

Felly dyma nhw'n mynd a gosod sêl ar y garreg oedd dros geg y bedd, a rhoi milwyr i'w gwarchod.

**Sleid 19: Mae Iesu yn fyw – y ddau yn cerdded i Emaus.**

Ond digwyddodd rhywbeth rhyfeddol iawn.

Atgyfododd Iesu!

Daeth yn ôl yn fyw ar y Dydd Sul. Roedd y bedd yn wag. Doedd dim ots am y garreg fawr! Doedd dim ots am y milwyr! Doedd neb yn gallu stopio Iesu rhag dod yn ôl yn fyw!

Yr un diwrnod, roedd dau o ddilynwyr Iesu ar eu ffordd i bentref Emaus.

Roedden nhw'n sgwrsio am bopeth oedd wedi digwydd.

Dyma Iesu'n dod atyn nhw a dechrau cerdded gyda nhw. Ond doedden nhw ddim yn sylweddoli pwy oedd e.

“Dwyt ti ddim yn gwybod beth sydd wedi digwydd i Iesu o Nasareth,” medden nhw. A dyma nhw’n dweud yr holl hanes wrtho gan eu bod yn teimlo’n drist ac wedi drysu.

 “Dych chi mor ddwl!” meddai Iesu wrth y ddau, “Pam dych chi'n ei chael hi mor anodd i gredu'r cwbl ddwedodd y proffwydi?

Maen nhw'n dweud fod rhaid i'r Meseia ddioddef fel hyn cyn iddo gael ei anrhydeddu!”

 A dyma Iesu'n mynd dros bopeth ac yn esbonio iddyn nhw beth roedd Moses a'r proffwydi eraill wedi'i ddweud amdano yn yr ysgrifau sanctaidd.

Aeth Iesu gyda nhw i fwyta. Eisteddodd gyda nhw wrth y bwrdd, cymerodd dorth o fara, ac adrodd gweddi o ddiolch cyn ei thorri a'i rhannu iddyn nhw.

 Yn sydyn dyma nhw'n sylweddoli mai Iesu oedd gyda nhw, a'r foment honno diflannodd o'u golwg.

Dyma nhw'n dweud wrth ei gilydd, “Roedden ni'n teimlo rhyw wefr, fel petai'n calonnau ni ar dân, wrth iddo siarad â ni ar y ffordd.”

Ymhen dim o amser roedden nhw ar eu ffordd yn ôl i Jerwsalem i ddweud wrth bawb arall bod Iesu’n fyw!

Dyma nhw'n dod o hyd i ffrindiau Iesu, a'r peth cyntaf gafodd ei ddweud wrthyn nhw oedd, “Mae'n wir! Mae'r Arglwydd wedi dod yn ôl yn fyw. Mae Simon Pedr wedi'i weld!”

Yna dyma'r ddau yn dweud beth oedd wedi digwydd iddyn nhw ar eu taith, a sut wnaethon nhw sylweddoli pwy oedd Iesu wrth iddo dorri'r bara.

**Sleid 20: Pam wyau Pasg?**

Roedd ffrindiau Iesu yn dathlu’n llawen am ei fod yn fyw.

Fe atgyfododd yn fywo’r bedd ar y trydydd dydd.

Mae’r wyau yn symbol o nifer o bethau:

1. O fywyd newydd

2. O’r bedd gwag

3. O gariad, wrth roi anrheg heb ofyn dim yn ôl.

**Sleid 21: Wyau a Masnach Deg**

Mae’r wyau arbennig yma yn gwneud daioni; yn helpu eraill ac yn dathlu atgyfodiad Iesu Grist ar y trydydd dydd.

Pam oedd pawb yn dathlu felly?

Pam fod atgyfodiad Iesu mor bwysig fel ein bod yn ei ddathlu bob blwyddyn ers dros ddwy fil o flynyddoedd?

**Sleid 22: Yr adnod isod**

Dyma mae’r Beibl yn ei ddweud yn Ioan 11:25 -

*Dwedodd Iesu wrth Martha,*

*“Fi ydy'r atgyfodiad a'r bywyd. Bydd pawb sy'n credu ynof fi yn dod yn fyw, er iddyn nhw farw, a bydd y rhai sy'n fyw ac yn credu ynof fi ddim yn marw go iawn.”*

Mae Iesu’n fyw yn y nefoedd ac yn cynnig bywyd newydd i bob un sy’n credu yno. Dyna yw neges y Pasg Cristnogol – neges o gariad ac o obaith.

Diolch am ddathlu gyda ni.

**Gweddïwn:**

Ein Tad, diolch i Ti am neges y Pasg: neges o fywyd newydd a gobaith. Diolch i Ti am Iesu, sy’n fyw o hyd yn y nefoedd. Diolch am y bobl sy’n ein caru ni ac sy’n rhoi yn hael i ni o ddydd i ddydd. Diolch i ti am dy gariad Di hefyd, yn rhoi gwlad mor brydferth a ffrwythlon i ni. Ein Tad, helpa ni i ddathlu’n Pasg yn llawen. Amen.